Na temelju odredbe članka 289. stavak 7. Zakona o socijalnoj skrbi („Narodne novine“ broj:18/22., 46/22., 119/22., 71/23. i 156/23. i 28/25.) i odredbe članka 29. Statuta Grada Virovitice („Službeni vjesnik Grada Virovitice“ broj:1/21. i 3/25.) Gradsko vijeće Grada Virovitice na svojoj __. sjednici održanoj dana, _______ 2026., donosi sljedeću

ODLUKU
o izmjenama i dopunama Odluke o socijalnoj skrbi na području Grada Virovitice

Članak 1.
U Odluci o socijalnoj skrbi na području Grada Virovitice („Službeni vjesnik Grada Virovitice“ broj:9/22., 1/25. i 8/26.) članak 2. mijenja se i glasi:
„Korisnik socijalne skrbi (u daljnjem tekstu: Korisnik) određen je Zakonom o socijalnoj skrbi i ovom Odlukom.
Prava iz socijalne skrbi utvrđena ovom Odlukom osiguravaju se:
-hrvatskim državljanima koji imaju prebivalište na području Grada Virovitice,
-strancima sa stalnim boravkom i dugotrajnim boravištem na području Grada Virovitice
-osobama bez državljanstva s privremenim i stalnim boravkom i dugotrajnim boravištem na području Grada Virovitice
-  azilantima i strancima pod supsidijarnom zaštitom, strancima pod privremenom zaštitom i članovima njihovih obitelji koji zakonito borave na području Grada Virovitice, a kojima je status odobren sukladno zakonu kojim se uređuje međunarodna i privremena zaštita, te strancima s utvrđenim statusom žrtve trgovanja ljudima.
Iznimno od odredbe stavka 2. ovoga članka, u opravdanim i izvanrednim životnim okolnostima, Gradonačelnik može odobriti jednokratnu novčanu pomoć osobi koja se zatekne na području Grada, a ne ispunjava uvjete iz stavka 2. ovog članka, radi otklanjanja trenutačne teške ugroženosti.

Članak 2.
Članak 8. mijenja se i glasi:
„Ovom Odlukom utvrđuju se prava iz socijalne skrbi kako slijedi: 
1) Pravo na naknadu za troškove stanovanja (odnose se na najamninu, komunalnu naknadu, troškove grijanja, vodne usluge, troškove nastale zbog radova na povećanju energetske učinkovitosti zgrade)
2) Pravo na jednokratnu naknadu
3) Pravo na pomoć u poklon-bonovima
4) Pravo na prehranu u pučkoj kuhinji
5) Pomoć za podmirenje pogrebnih troškova
6) Darivanje građana 
7) Ostale pomoći.

Članak 3.
Članak 11 mijenja se i glasi:
„Pravo na naknadu za troškove stanovanja priznaje se korisniku zajamčene minimalne naknade osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
Pravo na naknadu za troškove stanovanja priznaje se u visini od 30% iznosa zajamčene minimalne naknade priznate samcu, odnosno kućanstvu.
Ako su troškovi stanovanja manji od 30% iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.“

Članak 4.
Članak 14. briše se.

Članak 5.
Ova Odluka stupa na snagu osmog dana od dana objave u „Službenom vjesniku Grada Virovitice“.

